b'\n_START_ARTICLE_\nUr\xc5\xa1ula Ramove\xc5\xa1\n_START_SECTION_\n\xc5\xbdivljenje in delo\n_START_PARAGRAPH_\nUr\xc5\xa1ula Ramove\xc5\xa1 \xc5\xbeivi v Poljanski dolini. Poro\xc4\x8dena je s pesnikom Janezom Ramove\xc5\xa1em. Pre\xc5\xbeivlja se kot u\xc4\x8diteljica razrednega pouka (leta 1996 je diplomirala na ljubljanski Pedago\xc5\xa1ki fakulteti z diplomsko nalogo Realnost in fantazija v otro\xc5\xa1kih likovnih delih), a je bolj znana kot pevka. Pevsko se je izobra\xc5\xbeevala pri profesorici Ileani Bratu\xc5\xbe Kacjan, pri kateri je deset let \xc5\xa1tudirala solopetje. Njen prvi javni solisti\xc4\x8dni nastop je bil v Kranju, ko je v okviru delovanja kulturno-teroristi\xc4\x8dne skupine Ne bom oprala teh krvavih made\xc5\xbeev pela stare cerkvene pesmi._NEWLINE_Avtorsko je za\xc4\x8dela ustvarjati skupaj s pianistom Jo\xc5\xbeijem \xc5\xa0alejem, ki ga je spoznala v Komornem zboru Radia Slovenija, v katerem je pela \xc5\xa1tiri leta. Posnela sta dve zgo\xc5\xa1\xc4\x8denki \xe2\x80\x93 Sugar free baby in Na sun\xc4\x8dn dan sm se z biciklam pejlu \xe2\x80\x93 in z materialom nastopala v slovenskih klubih in festivalih (Lent, Mesto \xc5\xbeensk, Trnfest). Leta 2005 je ustanovila vokalni kvartet Ur\xc5\xa1ula Ramove\xc5\xa1 in Fantje z Jazbecove grape, s katerim so posneli dve zgo\xc5\xa1\xc4\x8denki, Angl\xc4\x8de\xc5\xa1ejne (2007) in Talisman (2013)._NEWLINE_Na vseh zgo\xc5\xa1\xc4\x8denkah je uglasbena poezija Janeza Ramove\xc5\xa1a; gre za pesmi v poljanskem nare\xc4\x8dju, ki niso pisane kot besedila, pa\xc4\x8d pa samostojne pesmi. Ur\xc5\xa1ula Ramove\xc5\xa1 pesmi izbere, jih uglasbi in odpoje. Veliko skladb na zgo\xc5\xa1\xc4\x8denkah je a capella. Jo\xc5\xbei \xc5\xa0alej melodije opisuje kot ljudske, z ob\xc4\x8dutkom prahistori\xc4\x8dnega. Po mnenju Petra Kisina pa je ozna\xc4\x8devanje dela Janeza in Ur\xc5\xa1ule Ramove\xc5\xa1 pretirana redukcija, saj Janez Ramove\xc5\xa1, s tem pa posredno tudi Ur\xc5\xa1ula Ramove\xc5\xa1, izhaja iz \xc5\xa1irokega in raznovrstnega spektra vplivov, med katerimi so beograjska urbana scena iz 80-ih, Joy Division in \xc5\xa1ir\xc5\xa1a manchesterska scena, ve\xc4\x8dernice Mohorjeve dru\xc5\xbebe, kmetijski priro\xc4\x8dniki in literarni klasiki. Tudi Rajko Mur\xc5\xa1i\xc4\x8d ima Ur\xc5\xa1ulo Ramove\xc5\xa1 za sodobno ustvarjalko, ki se navdihuje pri ljudski pesmi, poleg te pa v svoje petje vklju\xc4\x8duje samospev, d\xc5\xbeezovsko petje in starej\xc5\xa1e vokalne \xc2\xa0tehnike. Kot posebno kakovost Mur\xc5\xa1i\xc4\x8d izpostavlja\xc2\xa0\xc2\xbbskrbno niansirano barvitost\xc2\xab\xc2\xa0njenega glasu in brezhibno intonacijo. V kontekstu nare\xc4\x8dnega petja je tako delo Uru\xc5\xa1le Ramove\xc5\xa1 posebnost. Zdravko Du\xc5\xa1a je poleg tega prepri\xc4\x8dan, da ima Ur\xc5\xa1ula Ramove\xc5\xa1 s svojo interpretacijo poezije Janeza Ramove\xc5\xa1a najve\xc4\x8dje zasluge za njeno uveljavitev.\n_START_SECTION_\nSeznam samostojnih zgo\xc5\xa1\xc4\x8denk\n_START_PARAGRAPH_\nSugar free baby (2000, samozalo\xc5\xbeba)_NEWLINE_Na sun\xc4\x8dn dan sm se z beciklom pelu (2003, zalo\xc5\xbeba Sanje)_NEWLINE_Sugar free baby (2006, zalo\xc5\xbeba Sanje \xe2\x80\x93 ponatis)_NEWLINE_Angl\xc4\x8de\xc5\xa1ejne (2007, zalo\xc5\xbeba Sanje), skupaj s Fanti iz Jazbecove grape, posnetki v \xc5\xbeivo_NEWLINE_Talisman (2013, zalo\xc5\xbeba Celinka), skupaj s Fanti iz Jazbecove grape\n_START_SECTION_\nSeznam soavtorskih zgo\xc5\xa1\xc4\x8denk\n_START_PARAGRAPH_\nRobert Juki\xc4\x87: Radio hi-fi stereo (2009, zalo\xc5\xbeba Sanje) \xe2\x80\x93 vokal_NEWLINE_Etno (2011, zalo\xc5\xbeba SIGIC), "Piism, ke ja j piiv adn, ke j pol hmal umaru", skupaj s Fanti z Jazbecove grape_NEWLINE_Cvetober, CD 2 (2014, zalo\xc5\xbeba Celinka) \xe2\x80\x93 skladba "Elizabeta druga", skupaj s Fanti iz Jazbecove grape'